Svava Jakobsdóttir

**Svava Jakobsdóttir**, nada en Neskaupstaður o  4 de outubro de 1930 e finada o 21 de febreiro de 2004, foi unha escritora islandesa. Coñecida polos seus contos contos e pola novela *Leigjandinn* (1969). Foi deputada do Alþingi pola Alianza Popular dende 1971 ata 1979. Casou co investigador e experto no folclore e mitos islandeses Jón Hnefill Aðalsteinsson e era irmá do dramaturgo Jökull Jakobsson.

## Traxectoria 
Filla de Jakob Jónsson, pastor da Igrexa de Islandia naceu nunha pequena localidade do leste do país, onde seu pai era párroco e súa nai era Þóra Einarsdóttir. Cando aínda era moi nova, en 1935, a súa familia aveciñouse en Wynyard, localidade fundada en 1905 por islandeses na provincia de Saskatchewan no Canadá, onde seu pai servía á congregación luterana islandesa. Regresou a Islandia en 1940 e graduouse na escola secundaria de Reykjavík en 1949. Publicou o seu primeiro relato en 1950 "Konan í kjallaranum", gañador do primeiro premio do concurso de relatos da revista *Líf og list*. Marchou aos Estados Unidos para estudar no Smith College de Northampton (Massachusetts) onde se graduou en literatura inglesa e americana en 1952. Tamén cursou estudos de posgrao en literatura islandesa antiga no Somerville College de Oxford dende 1952 ata 1953. O 11 de xuño de 1955 casou con Jón Hnefl Aðalsteinsson.

Svava traballou como secretaria no Ministerio de Asuntos Exteriores e na embaixada de Islandia en Estocolmo dende 1955 ata 1960. Ensinou na escola primaria e secundaria de Eskifjörður, onde seu home era párroco, en 1963 e 1964. En 1965 saíu do prelo o seu primeiro libro, a colección de relatos *12 konur*. Entre 1965 e 1966 estudou literatura sueca na Universidade de Uppsala. Traballou como xornalista para *Lesbók Morgunblaðið* entre 1966 e 1969. De 1968 a 1971 foi membro do consello da Asociación de Escritores Islandeses e empregada do departamento de programas da RÚV de 1969 a 1970. Representou a Islandia no grupo consultivo que avaliou entre 1972 e 1978 a cooperación cultural nórdica segundo a Convención Cultural Nórdica. Foi membro suplente do consello da Casa Nórdica de Reykjavík de 1979 a 1984 e membro do consello museístico da Galería Nacional de Islandia de 1979 a 1983. Representou a Islandia no comité nórdico de igualdade de xénero entre 1980 e 1983. Estivo no consello da editorial Mál og menningar de 1976 a 1979 e tamén foi membro do seu consello representativo. Foi membro do Consello de Escritores de 1978 a 1980. Tamén estivo no consello da Asociación de Dramaturgos de Islandia de 1986 a 1990.

### Política 
Svava ocupou dous mandatos no parlamento pola Alianza Popular entre 1971 e 1979. Foi membro do Consello de Investigacións do Goberno de 1971 a 1974 e suplente de 1978 a 1979. Tamén foi membro suplente do Consello Nórdico de 1971 a 1974 e membro principal do 1978 a 1979. Foi tamén membro da Asemblea Xeral das Nacións Unidas en 1972, 1974, 1977 e 1982.
## Obra 
Ademais de relatos recollidos en varios libros, Svava escribiu novelas e pezas teatrais. Está considerada unha das escritoras máis relevantes de Islandia  e unha pioneira entre as dramaturgas. No seu drama, *Hvað er í blýhólknum?* que tivo a súa estrea en 1970 foi a primeira obra teatral islandesa en tratar como tema principal a situación da muller .

A súa primeira novela foi *Leigjandinn* que publicou en 1969, constitúe unha alegoría da presenza militar das bases militares dos Estados Unidos como membro da OTAN na sociedade islandesa mais tamén é salientable polas súas referencias feministas .A súa segunda novela *Gunnlaðar saga* (1987) é unha reinterpretación da mitoloxía nórdica e foi candidata ao Premio de Literatura do Consello Nórdico 

## Obras 
### Libros de relatos 
* *12 konur*, 1965
* *Veisla undir grjótvegg*, 1967
* *Kona med spegil* , 1967
* *Sögur*, 1979
* *Gefið hvort öðru*, 1982
* *Endurkoma*, 1986
* *Smásögur*, 1987
* *Undir eldfjalli*, 1989
* *Sögur handa öllum*, 2001

### Novelas 
* *Leigjandinn*, 1969
* *Gunnlaðar saga*, 1987

### Teatro 
* *Hvað er í blýhólknum?*, 1970
* *Friðsæl veröld*, 1974
* *Æskuvinir*, 1976
* *Í takt við tímana*, 1980
* *Lokaæfing*, 1983
* *Næturganga*, 1989
## Notas